De ånder formentlig lettet op i et par hundrede nordjyske hjem i disse dage. For 129 tidligere garanter i den krakkede sparekasse Spar Mors behøver nu ikke længere frygte, at de skal betale sammenlagt 15 millioner kroner tilbage. Garanterne har alle været involveret i en mere end seks år lang strid, som var på vej i Højesteret. Niels Fjeldberg, der er forsvarer for en af de fem garanter, der var udtaget som prøvesager, fortæller imidlertid til TV Midtvest, at sagen er droppet. Årsagen er den, at der ikke er flere penge tilbage i boet, og derfor har kurator måttet opgive at føre sagen ved Højesteret. Sagen handler om, at en lille gruppe af de cirka 1700 garanter i sparekassen nåede at trække deres penge ud, før banken krakkede. Kurator mente, at garanterne skal sidestilles med ejere i aktie- og anpartsselskaber, og krævede derfor, at pengene skulle betales tilbage. Og selv om landsretten i efteråret 2013 gav garanterne medhold i, at de kunne beholde pengene, blev sagen anket til Højesteret i november sidste år.

Referat:
Boet efter den krakkede lokalbank Spar Mors har opgivet at føre sag mod fem garanter i Højesteret.